b'\n_START_ARTICLE_\nNysted franciskanerkloster\n_START_PARAGRAPH_\nNysted franciskanerkloster var et franciskanerkloster der l\xc3\xa5 i Nysted p\xc3\xa5 Lolland._NEWLINE_Ordenen vvar en missionsmunkeorden,\xc2\xb4og alle dens klostre i Danmark l\xc3\xa5 i byer af en vis betydning. Derfor m\xc3\xa5 man antage, at n\xc3\xa5r klostret i Nysted kunne overleve fra 1286 til 1538, m\xc3\xa5 forholdene have v\xc3\xa6ret gunstige der p\xc3\xa5 egnen.\n_START_SECTION_\nKlostret i Nysted\n_START_PARAGRAPH_\nDesv\xc3\xa6rre ved vi ikke meget om netop dette kloster. Bygningerne blev revet ned kort efter reformationen og de sidste synlige rester forsvandt omkring 1800 da jordens ejer efter sigende fjernede 1000 (heste)vognl\xc3\xa6s sten, der havde udgjort fundamentet. Visse ting \xc3\xa5benbarede sig i 1891, da Nysted H\xc3\xb8jskole blev bygget p\xc3\xa5 grunden, i 1900 og senest i 1926-27, da en summarisk unders\xc3\xb8gelse blev foretaget af Nationalmuseet. Ved den lejlighed fandt man dog frem til, at klostret mindst bestod af et traditionelt firfl\xc3\xb8jet anl\xc3\xa6g rundt om en g\xc3\xa5rd med korsgange. De indvendige dimensioner (g\xc3\xa5rden) var ca. 27 m i \xc3\xb8st-vest retning og 18 m i nord-syd. Man fandt ogs\xc3\xa5 en del grave, men ikke mange genstande. I dag er omr\xc3\xa5det bebygget med parcelhuse og forskellige st\xc3\xb8rre bygninger. S\xc3\xa5 sent som i slutningen af 1970\'erne, da der blev opf\xc3\xb8rt en industribygning p\xc3\xa5 en del af grunden, kom mange spredte munkesten og andre bygningsdele tilf\xc3\xa6ldigt til syne._NEWLINE_ B\xc3\xa5de p\xc3\xa5 Nationalmuseet, samt i Stiftsmuseet i Maribo findes formsten fra klostret. _NEWLINE_I den vestlige ende af klostertomten har man fundet et middelalderligt signet, som stammer fra f\xc3\xb8rste del af 1300-tallet._NEWLINE_Signetpladen er ca. 3,8 cm i diameter og viser foroven under en baldakin brystbilledet af apostlen Peter med (himlens?) n\xc3\xb8gle i sin h\xc3\xa5nd, medens en lille menneskeskikkelse, en kn\xc3\xa6lende Munk med foldede H\xc3\xa6nder, ses forneden._NEWLINE_Omskriften lyder p\xc3\xa5 Latin: "Petre amas me" (Peter,elsker du mig. Signetet har m\xc3\xa5ske tilh\xc3\xb8rt biskop af Odense Valdemar Podebusk, som d\xc3\xb8de og begravedes i Nysted.\n_START_SECTION_\nFranciskanerne i Danmark\n_START_PARAGRAPH_\nDet f\xc3\xb8rste franciskanerkloster i Danmark blev grundlagt 1232 i Ribe. Klostret i Nysted blev f\xc3\xa6rdigt i 1286, oprettet af "herrerne til K\xc3\xa6rstrup og Kjeldstrup". I 1288 var der 20 klostre i provinsen Dacia (Danmark, Norge og Sverige). Klostret i nabobyen Nyk\xc3\xb8bing F blev f\xc3\xb8rst etableret i 1419. Provinsen Dacia var opdelt i en r\xc3\xa6kke Kustodier, bl.a. Odense, der rummede klostrene i Odense, Svendborg, Nysted og Nyk\xc3\xb8bing F._NEWLINE_Provinsens anliggender blev behandlet p\xc3\xa5 kapitler, der normalt afholdtes en gang \xc3\xa5rligt. I Nysted blev der afholdt kapitler i 1293, 1319, 1340, 1362, 1378, 1415, 1483 og 1517. Det er i gennemsnit hvert 32. \xc3\xa5r, hyppigst i begyndelsen, sj\xc3\xa6ldnere i slutningen af perioden. Det passer meget godt med antallet af klostre i provinsen Dacia._NEWLINE_De fleste munkeordener havde deres op- og nedture. Flere gange m\xc3\xa5tte franciskanerordenen stramme op om disciplinen og p\xc3\xa5l\xc3\xa6gge munkene at overholde ordensreglerne. I slutningen af 1400-tallet var der en strammerfl\xc3\xb8j, observanterne, der forf\xc3\xa6gtede de oprindelige bestemmelser om fattigdom og forbud mod ejendom, og en slapperfl\xc3\xb8j, konventualerne, der var lidt mere indstillet p\xc3\xa5 at leve et behageligt liv.\n_START_SECTION_\nTr\xc3\xa6k af klostrets historie\n_START_PARAGRAPH_\nI 1477 gik observanterne til h\xc3\xa5ndgribeligheder mod munkene i Nysted, der var konventualer, pryglede dem korporligt og smed dem p\xc3\xa5 porten. 2 \xc3\xa5r efter skete det modsatte, men i det lange l\xc3\xb8b sejrede observanterne, som dog i sidste ende m\xc3\xa5tte se sig sl\xc3\xa5et af reformationen. _NEWLINE_Selv om munkene officielt var s\xc3\xa5kaldte tiggermunke, var klostrene dog ikke uden midler. Mange adelige bet\xc3\xa6nkte dem i deres testamenter. I nogle tilf\xc3\xa6lde fordi munkene passede og plejede dem i deres sygdom eller alderdom. I klostrets d\xc3\xb8debog, som ikke eksisterer i sin helhed mere, men kendes i uddrag, omtales begravelser af v\xc3\xa6bneren Hans Ahlefeld (Johannes de Anenfelde, 4. Marts 1360), Lyder Coboltus Kabel (1389), som d\xc3\xb8de af de s\xc3\xa5r, han havde f\xc3\xa5et i Kampen mod Kong Albrecht, Anders Sjundesen til Kj\xc3\xa6rstrup (1390) og biskop Valdemar Podebusk i Odense, der 1388 havde nedlagt sit embede og sikkert var tr\xc3\xa5dt ind i franciskanerordenen.\n_START_SECTION_\nNysted martyrologiet\n_START_PARAGRAPH_\nDen mest bem\xc3\xa6rkelsesv\xc3\xa6rdige arv fra de ca.250 \xc3\xa5r med kloster i Nysted er dog et h\xc3\xa5ndskrift, forfattet i Nysted, det s\xc3\xa5kaldte martyrologie, der efter at have v\xc3\xa6re forsvundet i 250 \xc3\xa5r, blev genfundet i 1959 p\xc3\xa5 et bibliotek i Haag i Holland._NEWLINE_Der findes i dag kun ganske f\xc3\xa5 h\xc3\xa5ndskrifter fra danske klostre. Af martyrologier (helgenfortegnelser) fra danske omr\xc3\xa5der har vistnok kun 3-4 overlevet til i dag. Et fra Ribe, et fra Lund et fra Nysted og s\xc3\xa5 et fra Cismar i Holsten (i 2 eksemplarer). _NEWLINE_Et martyrologie er en helgenfortegnelse, der n\xc3\xa6vner b\xc3\xa5de martyrer og andre helgener, ikke alfabetisk eller kronologisk, men ordnet efter \xc3\xa5rets 365 dage, s\xc3\xa5 at man hver dag f\xc3\xa5r n\xc3\xa6vnt de helgener, der skal mindes p\xc3\xa5 denne dag. Nysted-martyrologiet indeholder ikke, som flere af de andre, en fortegnelse over klostrets d\xc3\xb8de eller over gaver givet til klostret, men der er tidligere fundet 2 ark af den type skrevet med samme h\xc3\xa5ndskrift som martyrologiet. Man mener s\xc3\xa5ledes, at bogen oprindeligt har indeholdt sider med den slags optegnelser, og at de senere er blevet fjernet._NEWLINE_Efter observansens indf\xc3\xb8relse m\xc3\xa5tte klostret afh\xc3\xa6nde sine ejendomme. 1483 k\xc3\xb8bte Hr. Eskil G\xc3\xb8je 2 g\xc3\xa5rde i Radsted og 2 i Langet. 1484 solgte man bl.a. nogle mindre stykker jord, en eng i T\xc3\xa5gense Fang som kaldtes Flintorne og en toft \xc3\xb8st for klostret\n_START_SECTION_\nKlostrets endeligt\n_START_PARAGRAPH_\nP\xc3\xa5 reformationstiden lod lensmanden p\xc3\xa5 \xc3\x85lholm lave en Fortegnelse over v\xc3\xa6rdierne i klostret; der var bl.a. fire forgyldte s\xc3\xb8lvkalke, fire forgyldte sk\xc3\xa5le og tre sm\xc3\xa5 hvide s\xc3\xb8lvskeer. En af munkene ville imidlertid redde skattene til bedre tider, tog dem og gravede dem ned i jorden, men de blev fundet og afleveret til kongens kasse._NEWLINE_Nogen folkelig bev\xc3\xa6gelse mod franciskanerne fandtes ikke; Nysted kloster blev deres sidste tilflugtssted her i landet, og endnu 1538 kunne munken L\xc3\xbctke Naamensen opholde sig her, men samme \xc3\xa5r blev klostret nedlagt._NEWLINE_I 1551 blev der givet ordre til at det skulle rives ned; to klokker fra kirken kom til sognekirken, men endnu 1577 stod rester af bygningerne endnu. Stenene blev anvendt til byggearbejder andre steder.'